Up-180/00
Natisni
Opravilna št.:
Up-180/00
Datum odločitve:
6. 12. 2000
ECLI:
ECLI:SI:USRS:2000:Up.180.00
Akt:
Ustavna pritožba A. A. zoper pritožbo Zavoda za pokojninsko in invalidsko zavarovanje št. P-2006214 z dne 26. 4. 2000
Izrek:
Ustavna pritožba A. A. zoper pritožbo Zavoda za pokojninsko in invalidsko zavarovanje št. P-2006214 z dne 26. 4. 2000 se zavrže.
Evidenčni stavek:
Pritožba zoper sodbo Delovnega in socialnega sodišča ni akt državnega organa, zoper katerega bi bila dopustna ustavna pritožba po šesti alinei 21. člena ZUstS.
Geslo:
Nepristojnost Ustavnega sodišča za presojo akta kot predmeta ustavne pritožbe, ki ni posamični akt.
Pravna podlaga:
Zakon o Ustavnem sodišču (ZUstS), 2. al. 1. odst. 55. čl.
Opomba:
Vrsta zadeve:
ustavna pritožba
Vrsta akta:
posamični akt
Datum vloge:
24. 5. 2000
Vrsta odločitve:
sklep
Vrsta rešitve:
zavrženje
Dokument:
US20553
Up-180/00
6. 12. 2000
S K L E P
Ustavno sodišče je v postopku za preizkus ustavne pritožbe A. A. iz Ž. na seji senata dne 6. decembra 2000
s k l e n i l o :
Ustavna pritožba A. A. zoper pritožbo Zavoda za pokojninsko in invalidsko zavarovanje št. P-2006214 z dne 26. 4. 2000 se zavrže.
O b r a z l o ž i t e v
1. Pritožnik z vlogo z dne 23. 5. 2000 daje ustavno pritožbo zoper pritožbo, ki jo je kot stranka v postopku pred Delovnim in socialnim sodiščem vložil Zavod za pokojninsko in invalidsko zavarovanje (V nadaljevanju: Zavod). Navaja, da Zavod izvedenskemu mnenju ni ugovarjal v roku, ki ga je določilo sodišče, in se tudi ni udeležil glavne obravnave, kjer bi prav tako lahko ugovarjal. Temu mnenju Zavod ugovarja šele v pritožbi na sodbo in s tem odlaga uresničevanje pritožnikove pravice do dodatka za pomoč in postrežbo. Pritožnik z vlogo z dne 29. 7. 2000 smiselno predlaga zadržanje izvajanja suspenzivnega učinka izpodbijane pritožbe ter ponovno daje pobudo za oceno ustavnosti 30. do 36. člena Zakona o delovnih in socialnih sodiščih (Uradni list RS, št. 19/94 - v nadaljevanju: ZDSS).
2. Po prvem odstavku 50. člena Zakona o Ustavnem sodišču (Uradni list RS, št. 15/94 - v nadaljevanju: ZUstS) se ustavna pritožba lahko vloži zoper posamične akte državnih organov, organov lokalne skupnosti ali nosilcev javnih pooblastil, s katerimi so kršene človekove pravice in temeljne svoboščine.
3. Pritožba na sodbo, ki jo vloži stranka v postopku pred Delovnim in socialnim sodiščem, ni posamičen akt, ki ga je mogoče izpodbijati z ustavno pritožbo. S pritožbo se pravica ne ureja. Pritožbo vloži stranka v navedenem postopku v skladu z določbami Zakona o pravdnem postopku (Uradni list RS, št. 26/99 - ZPP). Ta v okviru določb o postopku s pritožbo omogoča nasprotni stranki na pritožbo odgovoriti. Ker je pritožba na sodbo torej le eno od pravnih sredstev v postopku, v katerem pravica šele bo ugotovljena oziroma določena, ustavna pritožba zoper njo ni dopustna. Zato jo je bilo treba zavreči.
4. O pritožnikovem predlogu za ponovno presojo ustavnosti 30. do 36. člena ZDSS bo Ustavno sodišče odločilo v posebnem postopku.
5. Senat Ustavnega sodišča je sprejel ta sklep na podlagi druge alinee prvega odstavka 55. člena ZUstS v sestavi: predsednica Milojka Modrijan ter člana dr. Janez Čebulj in Lojze Janko.
Predsednica senata:
Milojka Modrijan